Turopoljski bračni par nije šokirao samo svoju obitelj nego i cijeli kraj dajući svojoj djeci milijun i dvjesto tisuća starih jugoslavenskih dinara (tadašnja protuvrijednost 93 tisuće njemačkih maraka) koje su, kako kažu, za crne dane čuvali u jastuku i poplunu ne znajući da taj novac danas više ne vrijedi.

Naime, slušajući svoju snahu i sina kako razgovaraju o crnim danima koji su došli jer plaću nijedno od njih nije dobilo nekoliko mjeseci, a sjetvu treba obaviti na vrijeme, 90-godišnji Stjepan Ivičinec pozvao je svoju 85-godišnju suprugu Katu da mu donese njegov jastuk od kojeg se nisu godinama odvajali.

Foto: Hassan Haidar Diab

– Daj, Kato, naš jastuk i škarice jer, evo vidiš, došli su ti crni dani kojih smo se bojali i za koje smo šparali. Vidiš da je bilo dobro mene poslušati i šparati, a ne trošiti novce kako si ti htjela – govorio je djed Stjepan parajući svoj omiljeni jastuk.

Zaprepašteni i u nevjerici, ukućani su ostali bez daha gledajući kako djed i baka iz jastuka vade hrpu starih jugoslavenskih dinara.– Kaj se čudite? Nekad se imalo i moglo šparati. Kaj to nije dovoljno? Ako treba još, budem ja rasparala i blazine… Nemojte se bojati, nećemo mi biti gladni. Imat ćemo za sjetvu i za život, uporan je bio bračni par Ivičinec ne shvaćajući čemu se čude njihovi ukućani.

>>Tito se još može unovčiti - na Britancu, uz lovačke trofeje

>>Reportaža iz Beograda: Pogledajte kako se živjelo u Jugoslaviji